Twee Paarlse boere in aanhouding ná skietvoorval | Landbou
Twee Paarlse boere in aanhouding ná skietvoorval
Foto: Theuns Botha
Twee boere van die Paarl word van moord aangekla ná hulle vermoedelik Dinsdag in 'n skietvoorval betrokke was.
Twee boere van die Paarl word van moord aangekla en het vandag in die Paarlse landdroshof verskyn ná hulle vermoedelik Dinsdag 'n onwettige vrugteverkoper doodgeskiet het. Volgens Netwerk24 sal hulle in aanhouding bly tot hul saak rondom 6 Desember weer voorkom.
Mnr. JT Basson, 'n oud-Springbok-roeier en eienaar van die Salem-boerdery, en mnr. John Woest word daarvan beskuldig dat hulle mnr. Chadwell Rogers in die gebied tussen die Sonstraalbrug en die N1 in die Paarl doodgeskiet het.
Kapt. Frederick Van Wyk, polisiewoordvoerder, sê in 'n verklaring Rogers is met 'n haelgeweer in die rug geskiet terwyl hy en ander vermeende onwettige vrugteverkopers van Basson en Woest gevlug het. Hy is op die toneel oorlede. Van Wyk sê die twee boere het hulself op die toneel aan die polisie oorgegee.
Volgens Netwerk24 voer die staat aan dat die moord vooraf beplan was. Mnr. William Booth is glo aangestel om as die boere se regsverteenwoordiger op te tree.
Mnr. Jannie Strydom, uitvoerende hoof van Agri Wes-Kaap, het na aanleiding van die voorval aan Landbou.com gesê: "Dit is 'n tragiese voorval en ons medelye gaan uit na die gesin van die oorledene. Agri Wes-Kaap vra die plaaslike munisipaliteit en relevante rolspelers om in te tree, om soortgelyke voorvalle te voorkom. Ons vra vir kalmte en vir die reg om sy gang te gaan."